Royal Run
Royal Run er et motionsløb, der finder sted hvert år i en række danske byer, bl.a. København. Løbet blev afviklet første gang den 21. maj 2018 i anledning af kronprins Frederiks 50-årsfødselsdag den 26. maj.
Royal Run arrangeres af Danmarks Idrætsforbund, DGI og Dansk Atletik Forbund i samarbejde med kongehuset og havde det første år i alt 70.938 deltagere fordelt på fem byer; i 2023 var antallet oppe på 93.624. I 2020 blev løbet aflyst pga. coronapandemien.
Royal Run har distancer på en mile (1,609 km), 5 km og 10 km, og der er mulighed for både at gå og at løbe. Kronprinsen har været med alle årene – i 2019 måtte han dog cykle pga. en rygskade – og også kronprinsesse Mary og kronprinsparrets fire børn har deltaget i Royal Run flere gange.